b'\n_START_ARTICLE_\nAareschlucht\n_START_PARAGRAPH_\nAareschlucht er en kl\xc3\xb8ft n\xc3\xa6r Meiringen i Berner Oberland, Schweiz. Gennem kl\xc3\xb8ften l\xc3\xb8ber floden Aare p\xc3\xa5 dens vej fra Grimsel-passet til Brienzer-s\xc3\xb8en med en gennemsnitlig hastighed p\xc3\xa5 12\xc2\xa0km/h._NEWLINE_En kalkspr\xc3\xa6kke i klippegrunden mellem byerne Innertkirchen og Meiringen er udnyttet af floden, som gennem \xc3\xa5rtusinder har bortledt smeltevandet fra alperne. Smeltevandet fra Aaregletscheren har gennem tiden skabt syv slugter af samme type, og den nutidige Aareschlucht er den yngste af disse._NEWLINE_Slugten er 1.400 meter lang. P\xc3\xa5 det smalleste sted er den kun omkring en meter bred, og de n\xc3\xa6sten lodrette klippev\xc3\xa6gge rager sine steder 180 meter i vejret. Den varierende bredde gennem den imponerende kl\xc3\xb8ft g\xc3\xb8r, at floden nogle steder flyder langsomt og sindigt af sted, mens den andre steder tumler vildt og voldsomt gennem slugten.\n_START_SECTION_\nTurisme\n_START_PARAGRAPH_\nSlugten blev i 1888 gjort tilg\xc3\xa6ngelig for publikum. Der blev anlagt en sikker spadseresti hele vejen gennem kl\xc3\xb8ften, mange steder som et fortov h\xc3\xa6ftet udenp\xc3\xa5 de lodrette klippesider, og andre steder gennem sm\xc3\xa5 tunneler. I 1912 blev der lavet belysning, s\xc3\xa5 en aftentur gennem kl\xc3\xb8ften blev muliggjort._NEWLINE_Slugten er \xc3\xa5ben hver dag fra starten af april til 1. november. Det er muligt at g\xc3\xa5 ind i den ene ende og ud i modsatte ende, eller man kan g\xc3\xa5 samme vej tilbage. I den vestlige ende af kl\xc3\xb8ften \xe2\x80\x93 n\xc3\xa6rmest Meiringen \xe2\x80\x93 ligger stoppestedet Aareschlucht West og n\xc3\xa6r den \xc3\xb8stlige indgang \xe2\x80\x93 n\xc3\xa6rmest Innertkirchen \xe2\x80\x93 ligger stoppestedet Aareschlucht Ost p\xc3\xa5 den lokale Meiringen-Innertkirchen-Bane.'